Nina Almista, 34, tuntuu, että syksyllä 2012 hänen elämästään tuli epätodellinen katkelma elokuvakohtauksia.

Tapahtumat alkoivat siitä, kun Alm muutti uuteen asuntoon Kouvolassa. Muuttopäivän jälkeisenä yönä varas iski pihalla olleeseen autoon. Saaliiksi tarttui penkille jäänyt rahapussi.

Alm teki rikosilmoituksen, uusi korttinsa ja passinsa sekä hankki pankin kehotuksesta maksullisen luottokiellon. Kielto esti hänen henkilötietojensa käytön luoton hankkimiseen ilman erillistä todistusta.

Kaksi seuraavaa vuotta arki rullasi tavallisesti. Varkaudesta muistutti vain luottokieltotodistus, joka täytyi pitää mukana asioidessa.

Tammikuussa 2015 tilanne muuttui.

— Kilpailutin vakuutuksiani, ja vakuutusmyyjä kysyi, mihin osoitteistasi vakuutus tehdään. Hämmennyin ja kysyin, että miten niin.

Kävi ilmi, että rekisteritietojen mukaan Alm oli muuttanut kuukauden sisällä monta kertaa. Kirjauksia oli eri puolilta Suomea.

— Otin yhteyttä poliisiin ja tein postin kanssa sopimuksen, että sähköisistä osoitteenmuutoksista tulee ilmoitus minulle.

Seuraavan viikon kuluessa Almille tuli postista kolme—neljä puhelua. Niissä kerrottiin, että osoitetta oli taas yritetty muuttaa.

— Sitten menin ostamaan uutta puhelinta, mutta minulle ei suostuttu myymään. Olin kuulemma ostanut juuri uuden puhelimen ja avannut liittymän.

Almille valkeni, että hänen kahden vuoden määräaikainen luottokieltonsa oli umpeutunut. Hän kiersi kaikki kauppakeskus Veturin puhelinliikkeet.

Tulos oli tyrmäävä: kaikista oli hankittu puhelimia, tabletteja ja liittymiä Almin nimissä.

Pian postilaatikkoon alkoi tulla kahmalokaupalla laskuja nettikaupoilta ja perintätoimistoilta.

Yhtiöt eivät suostuneet keskeyttämään laskutusta, koska asiakaspalvelijat eivät voineet varmistua Almin henkilöllisyydestä.

Keväällä hänelle lähetettiin ajoneuvoverolasku täysin tuntemattomasta autosta.

Alm itki puhelimeen, sanoi tehneensä rikosilmoituksen ja vakuutteli, että joku muu käyttää hänen tietojaan hyväkseen. Vastaus oli, että verot on maksettava. Ne korvataan takautuvasti, jos oikeus niin päättää.

— Skannasin papereita ja hoidin asioita kaiket päivät. Yritin pysyä töissä, että pää pysyisi kasassa, mutta lopulta jouduin jäämään masennuksen takia sairauslomalle.

Hän tunsi jääneensä yksin.

— Poliisillekin raivosin, että uskokaa nyt minua ja auttakaa.

Omituisin käänne koitti keväällä 2015. Alm oli juuri lähdössä koiran kanssa lenkille, kun ovelle ilmestyi kaksi naista.

— En oikein luottanut tuossa vaiheessa tuntemattomiin ihmisiin, mutta päästin naiset kuitenkin sisälle. He tulivat eteiseen, ja toinen katseli minua päästä varpaisiin.

Naiset esittäytyivät Kouvolan lastensuojelun virkailijoiksi ja alkoivat tiedustella Almilta tämän lapsesta.

— Suuni loksahti auki ihan kirjaimellisesti. Aloin nauraa ja sanoin, että tässä on nyt varmaan virhe. En ole koskaan saanut lasta.

Virkailijat uskoivat selityksen, mutta Almille ei kerrottu, mistä on kysymys. Myöhemmin hän alkoi epäillä, että jonkun raskaana olevan naisen on täytynyt kirjautua hänen nimissään sairaalaan.

Kouvolan lastensuojelu ei torstaina kommentoinut tietosuojasyistä tapausta. Nina Almin oikeusavustajan, varatuomari Jukka Salon mukaan oikeudessa esitetty todistusaineisto tukee tämän kertomusta.

Viranomaiset olivat olleet siinä uskossa, että Alm oli ollut jossain vaiheessa menossa hätäsektioon Porissa Satakunnan keskussairaalassa.

— Poliisin tutkija sanoi minulle myöhemmin, että etsitty lapsi on löytynyt ja kunnossa. Muuten en ole kuullut asiasta mitään, Alm sanoo.

Poliisitutkinta eteni kaikesta huolimatta kevään ja kesän kuluessa. Tutkintaan osallistui ainakin Kaakkois-Suomen ja Satakunnan poliisi.

Syksyllä 2015 poliisi ja lakimiehet saivat valtaosan Almille lähetetyistä laskutuksista keskeytettyä.

Almin mukaan ainoastaan ajoneuvovero perittiin väkisin hänen veronpalautuksistaan. Muuten laskut jäivät odottamaan oikeuskäsittelyn lopputulosta.

— Olen vaihtanut nyt henkilötunnukseni loppuosan, mutta siitä huolimatta en tunne, että tämä on ohi. Luottoni yhteiskuntaan on mennyt täysin.

Almilla myönnettiin uusi henkilötunnuksen loppuosa ensimmäisenä Suomessa tällaisen petostapauksen takia.

Perjantaina 3. kesäkuuta 2016 Kymenlaakson käräjäoikeus antoi tuomion jutussa, jossa Ninan Almin tapaus oli yksi sivujuonne.

Oikeus tuomitsi kankaanpääläisen Sara Maria Desiree Syvänoron, 29, kahden vuoden ja yhden kuukauden vankeuteen 13 petoksesta, kahdesta rekisterimerkintärikoksesta ja yhdestä väärennyksestä.

Hänen kontollaan oli ennestään pitkä liuta vastaavia rikoksia. Oikeus otti aiemmat tuomiot huomioon rangaistuksen pituutta mitatessa.

Toinen syytetty, 21-vuotias kouvolalaislähtöinen nainen tuomittiin kymmenen kuukauden vankeuteen kuudesta petoksesta ja kulkuneuvon kuljettamisesta oikeudetta. Kolmas syytetty, 33-vuotias nainen tuomittiin maksamaan 50 päiväsakkoa väärennyksestä ja kolmesta avunannosta petokseen.

Naisille määrättiin mittavat korvausvaatimukset. He joutuvat yhdessä maksamaan Nina Almille henkisestä kärsimyksestä, kunnianloukkauksesta ja oikeus- sekä muista kuluista 21 000 euroa.

Pankeille, nettikaupoille ja luottoyhtiöille naiset joutuvat korvaamaan yhteensä noin 28 000 euroa.

Tuomio ei ole vielä lainvoimainen, koska siitä voi valittaa hovioikeuteen.